«Toll-ostene» best i VG-test: Norsk tap i osteduell

Osteelskere må regne med å betale mer for favorittostene sine.

Publisert: Publisert: 13. oktober 2012 12:35

Går det som regjeringen foreslår i statsbudsjettet, blir både cheddar, emmentaler og gouda dyrere.

En økning av tollsatsene på 277 prosent, mot dagens faste kronetoll på 27 kroner per kilo, for utenlandske faste oster, kan dermed resultere i at vi tvinges til å velge de norske ostealternativene.

VGs panel har sammenlignet noen av ostene som vil bli rammet av de nye og økte tollsatsene med norske alternativer i en blindtest.

De norske ostealternativene i butikkenes kjøledisker viste seg i liten grad å kunne hamle opp med de utenlandske ostene, viser VGs smakstest.

Les også:Dyrere ost og biff i statsbudsjettet



Unntatt toll Disse ostene er unntatt prosenttollen Appenzeller

Beaufort

Comté

Gamle Ole

Grana Padano

Gruyère

Le Vieux Panè

Morbier, Munster

Parmiggiano Reggiano

Queso Manchego

Pecorino

Saint Albray

Västerbotten Kilde: Finansdepartementet.no Vis mer vg-expand-down

Svensk vinner. Best ut kom den svenske smaksvinneren Castello Reserve Präst, med lang ettersmak, kremete konsistens og lite fabrikkpreg.

– En ost som nesten ikke trenger tilbehør, ifølge juryen. (Se hovedbildet).



Målet med smakstesten var å vurdere om de norske ostene er et smaksmessig alternativ til de utenlandske ostene som vil få økt tollen med 277 prosent.

I smakspanelet satt det tre kokker og to ostespesialister fra dagligvarebransjen.

Alle de utenlandske ostene var kjøpt inn fra billigkjedene eller supermarkedkjedene, med unntak av emmentaleren.

Les Tom Staavis kommentar: Gulost er gulost?



Foretrakk utenlandsk. Konklusjonen var at langt de fleste utenlandske ostene var å foretrekke på smak og konsistens.

Alle de norske ostene kom fra meierigiganten Tine.

– Lite smak, pregløs ost og gummiaktig konsistens ble dommen for flere av deres fastoster.

Jurymedlemmene stilte også spørsmålstegn ved om Tine-ostene kom fra samme «batch», på grunn av flere likhetstegn som gummiaktig konsistens og manglende smakskarakter.

At Tines «Jarlsberg Vellagret» hadde vært lagret i ni måneder, skapte forundring etter at juryen fikk vite hva de hadde smakt på.

Derimot mente juryen at duellen mot «Prästosten» hadde stått seg bedre med Tines Jarlsberg XO, som er lagret i 15 måneder, enn med den ni måneders lagring.

– Den har Tine lykkes med, og ville nok også gitt et bedre sammenligningsgrunnlag mot den svenske osten, mente flere av osteekspertene.

Toll-vinner: Emmentaler vant over Tines Sveitserost. Se flere oster i bildespillet øverst i saken. Vis mer byoutline Foto: Frode Hansen

Vanskelig å finne. Under VGs handlerunde dagen før viste det seg imidlertid vanskelig å oppdrive XO-osten i flere matkjeder i Oslo.

Men alt var ikke bare fryd og gammen på det utenlandske ostebordet.

Dårligst ut kom den italienske og oppskårede mozzarellaen, som var produsert av Arla i Danmark.

Med motbydelig lukt av sjampinjong, ekkel konsistens og plastsmak, endte osten i bøtten for flere i smakspanelet.

Den røde og runde gräddosten er en populær ost. Men både Arlas og Tines varianter løste seg opp og fremstod som en grøtete masse under prøvesmakingen.

Like dårlige! Mozzerella-ostene strøk i testen. Se flere testresultater i bildespillet øverst i saken. Vis mer byoutline Foto: Frode Hansen

- Fortsatt mangfold i ostedisken



Parmesan, Norvegia og Jarlsberg er landbruks- og matminister Trygve Slagsvold Vedums favorittoster.

VG stilte følgende spørsmål til landbruks- og matministeren, i anledning Regjeringens forslag til økte tollsatser på blant annet ost.:

– Fjorten populære importoster skjermes fra omlegging. Hvorfor akkurat disse?

Beskytter norsk mat: Landbruksminister Trygve Slagsvold Vedum øker tollen på mat som også produseres i Norge. Vis mer byoutline Foto: Landbruksdepartementet

–Disse ostene er plukket ut i samarbeid mellom Statens landbruksforvaltning og Toll- og avgiftsdirektoratet. Det er valgt ut kjente importoster som skiller seg fra norsk hvit ost og der det er lagt vekt på forbrukernes interesser.

– Hvordan vil mangfoldet i ostedisken se ut hvis det vedtas å øke tollsatsene med flere hundre prosent på faste oster fra utlandet?

– Mangfoldet i ostedisken av utenlandske oster vil ikke bli påvirket. Alle faste/halvfaste oster med prosenttoll kan neste år importeres innenfor den tollfrie kvoten på 7200 tonn. Mangfoldet av norske spesialoster vil trolig øke.

→ I flere medier de siste dagene har landbruksministeren fastholdt at blant annet importert ost ikke blir dyrere i butikken med økte tollsatser. Hvem er det landbruksministeren vil ramme med de nye tollsatsene på ost?

– Ingen vil bli rammet på kort sikt. Tollendringene gir mulighet til å gi dekning for økte kostnader i jordbruket i forbindelse med fremtidige jordbruksoppgjør. Dette er nødvendig om vi ønsker å ha et levende norsk landbruk.

SLIK RAMMER OSTETOLLEN

Selv om tollsatsen på de utenlandske ostene i denne testen blir på svimlende 277 prosent, vil ikke prisen automatisk øke like mye.

Disse tallene forklarer hvorfor:

For ost gjelder en kvote på 7200 tonn som kan importeres nesten tollfritt fra EU.

Den totale osteimporten fra EU var i fjor på 9000 tonn, ifølge Finansdepartementet.

1600 av disse tonnene var «faste og halvfaste oster» som vil rammes av den nye, skyhøye tollsatsen på 277 prosent.

Resten, altså 7400 tonn, var oster som skal beholde dagens ordinære tollsats på 27,15 kroner per kilo.

Osteimportørene kan dermed bruke kvoten på 7200 tonn til å ta inn de omstridte ostene i denne testen, nesten tollfritt.

Tine svarer



Ifølge konserndirektør Hege Holter Brekke i Tine SA, er de opptatt av å levere det den norske forbruker vil ha.

– Vi synes selvsagt ikke resultatet er godt, men Tine har som merkevareleverandør lange tradisjoner for å lage ost nordmenn er glade i, sier Holter Brekke.

I en e-post til VG skriver hun at de gjennomfører regelmessige og omfattende undersøkelser for å kartlegge smakspreferansene hos det norske folk, og endringer i disse.

– Resultatet av VGs smakspanel ønsker vi å se nærmere på, men basert på salgsutviklingen de senere år har nordmenn klare preferanser: Stadig flere norske forbrukere foretrekker Norvegia og Jarlsberg, og merkene vinner andeler i segmentet hvite oster, skriver konserndirektøren.

OSTEPANELET: Fra v. Benedicte Eriksen, Magnar Kirknes, Pierre Xavier Chinniah, Anders Braathen og Lena Storm Hanssen. Vis mer byoutline Foto: Frode Hansen

Testfakta

VGs smakstest ble gjennomført som en blindtest, der to sammenlignbare oster, -en norsk og en utenlandsk ost ble smakt mot hverandre.

All osten er handlet inn fra dagligvarekjedene av VGs journalist, med unntak av emmentaleren som er handlet inn fra en spesialbutikk i Oslo.

I testen ble smak, konsistens og utseende vurdert. Det ble gitt poeng fra 1-6, der 6 var best.

Smakspanelet besto av:

Pierre Xavier Chinniah, piemester på «Hello Good Pie», Mathallen.

Magnar Kirknes, VGs kokkeskole

Lena Storm Hanssen, ferskvaresjef ICA Supermarked.

Anders Braathen, kokk på «Smalhans».

Benedicte Eriksen, kokk og butikksjef hos «Gutta på Haugen».

De svenske prisene i testen er hentet fra MaxiMat på Nordby ved Svinesund, og omregnet til norske kroner etter kursen for 86 norske for 100 svenske kroner.

I noen tilfeller har ikke VG 100 % sikker informasjon om at ostene rammes av de nye tollsatsene. Da er ostene merket med stjerne.

Her kan du lese mer om Skatter og avgifter